cyanic-selkie/wikianc huggingface dataset:
Δοράς
Η Δοράς (Λατινικά: Dorado, συντομογραφία: Dor) είναι αστερισμός που σημειώθηκε πρώτη φορά το 1603, από τους Keyser και Houtman στην Ουρανομετρία τους, και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Είναι νότιος αστερισμός και συνορεύει με επτά αστερισμούς, τους Ωρολόγιον, Δίκτυον, Ύδρο, Τράπεζα, Ιπτάμενο Ιχθύ, Οκρίβαντα και Γλυφείον. Μόνο ένα πολύ μικρό τμήμα της Δοράδος είναι ορατό από την Ελλάδα, το οποίο περιλαμβάνει πάντως (για μέρη νότια των Αθηνών) τον αστέρα γ Δοράδος. Η διεθνής ονομασία Dorado είναι ισπανική και όχι λατινική, και η λατινική γενική Doradus χρησιμοποιείται καταχρηστικώς. Δεν σημαίνει χρυσόψαρο, όπως πιστεύεται από πολλούς, αλλά το τροπικό/υποτροπικό ψάρι Coryphaena hippurus, αλλιώς δελφινόψαρο ή κυνηγός, που αλλάζει χρώμα όταν πεθαίνει, αν και υπάρχει ομώνυμο γένος (Doras) των γλυκών νερών της τροπικής Αμερικής. Το εναλλακτικό όνομα Ξιφίας (Xiphias) για τον αστερισμό εμφανίζεται στους Ροδόλφειους πίνακες του 1627 και το παραθέτει ο Έντμοντ Χάλεϊ μαζί με το Dorado στον κατάλογό του του 1679, το ίδιο και ο Τζον Φλάμστηντ, και μέχρι το 19ο αιώνα μία γερμανική πλανισφαίρα έγραφε "Schwertfisch". Η λέξη «ξιφίας» ωστόσο είχε άλλη έννοια στην Αστρονομία από την αρχαιότητα: ο Αριστοτέλης και (ακολουθώντας τον) ο Πλίνιος ονόμαζαν ξιφίες όσους κομήτες είχαν τη μορφή ξίφους. Ο Καίσιος συνδύαζε τους αστέρες της Δοράδος με εκείνους του Ιπταμένου Ιχθύος και σχημάτιζε τη μορφή του Άβελ από την Παλαιά Διαθήκη.
Οι φωτεινότεροι αστέρες
Δεν υπάρχει στον αστερισμό αστέρας φωτεινότερος του τρίτου μεγέθους, και κανένας δεν έχει ιδιαίτερο όνομα. Οι Ροδόλφειοι πίνακες και ο Ριτσιόλι παραθέτουν μόλις 6 αστέρες τέταρτου και πέμπτου μεγέθους, ενώ ο Γκουλντ του απέδιδε 42 αστέρες μέχρι έβδομου μεγέθους.
Αξιοσημείωτα στον αστερισμό
Το σπουδαιότερο για τη Δοράδα είναι ότι σε αυτή ανήκει το βόρειο (και σημαντικότερο) ήμισυ του Μεγάλου Νέφους του Μαγγελάνου (LMC), του ενός από τα δύο Νέφη του Μαγγελάνου, και το μεγαλύτερο αστρονομικό ενδιαφέρον κρύβεται σε αυτό το γαλαξία και τα όσα του ανήκουν. Το άλλο μισό του LMC βρίσκεται στον αστερισμό Τράπεζα.
- Το τεράστιο νεφέλωμα και αστρικό σμήνος 30 Δοράδος ή NGC 2070 του LMC περιγράφηκε από τον Τζων Χέρσελ και είναι σήμερα γνωστό με το δημοφιλές όνομα Νεφέλωμα Ταραντούλα, στο οποίο και παραπέμπουμε.
- Χαρακτηριστικά, στο Μέγα Νέφος του Μαγγελάνου παρατηρήθηκε το 1987 η πρώτη έκρηξη υπερκαινοφανούς που ήταν ορατή με γυμνό μάτι μετά από 380 χρόνια, γνωστή σήμερα ως SN 1987 A. Αλλά και πριν από 1.600 χρόνια περίπου θα πρέπει να σημειώθηκε και άλλη τέτοια έκρηξη στη Δοράδα, καθώς ο πάλσαρ PSR 0540-69 στο LMC υπολογίζεται ότι έχει αυτή περίπου την ηλικία.
- Το ανοικτό σμήνος αστέρων και νεφέλωμα NGC 1816 στο LMC έχει φαινόμενο μέγεθος 9,0, ενώ το πολύ μικρότερο NGC 1818 έχει φαινόμενο μέγεθος 9,8. Το ανοικτό σμήνος NGC 1850 έχει φαιν. μέγεθος 9,3 και περιλαμβάνεται στο νεφέλωμα Henize N103, ενώ τα ανοικτά σμήνη NGC 1974 και NGC 1968 προβάλλονται στην ίδια περιοχή του LMC. Το πρώτο περιλαμβάνει το νεφέλωμα NGC 1991.
- Το μεγάλο σφαιρωτό σμήνος NGC 1978 έχει έντονα ελλειπτικό σχήμα και φαιν. μέγεθος 9,9.
-Ο αστέρας S Δοράδος, που βρίσκεται στο LMC είναι ένας υπεργίγαντας με φαινόμενο μέγεθος 9,27 και που αποτελεί το πρωτότυπο των μεταβλητών αστέρων τύπου S Δοράδος.
- Εκτός του LMC υπάρχουν οι γαλαξίες NGC 1672 και NGC 1566 με φαιν. μέγεθος 9,7.
-Ο μεταβλητός αστέρας R Δοράδος (φαιν .μέγεθος 5,73) ανακαλύφθηκε ότι διαθέτει τη μεγαλύτερη φαινόμενη διάμετρο από όλα τα αστέρια εκτός του Ήλιου.
Στρατιωτική βάση Γιουγκ
Η στρατιωτική βάση Γιουγκ (σερβικά κυριλλικά: Jyг, σερβικά λατινικά: Jug), επίσης γνωστή ως Τσεπότινα (σερβικά κυριλλικά: Цепотина, σερβικά λατινικά: Cepotina), λόγω του ονόματος του λόφου επί του οποίου είναι κτισμένη, είναι στρατιωτική βάση στα νότια της Σερβίας. Βρίσκεται σε απόσταση 5 χμ. νότια του Μπουγιάνοβατς. Ορισμένες φορές αναφερόμενο ως «σερβικό Στρατόπεδο Μπόντστιλ», ως αναφορά στην αμερικανική βάση στο Κοσσυφοπέδιο, εγκαινιάστηκε από τον πρόεδρο Μπόρις Τάντιτς, από τον πρωθυπουργό Μίρκο Τσβέτκοβιτς και από τον Υπουργό Άμυνας Ντράγκαν Σουτάνοβατς. Θεωρείται ως η μεγαλύτερη και πλέον σύγχρονη των στρατιωτικών βάσεων της ευρύτερης περιοχής.
Τοποθεσία
Η βάση Γιουγκ βρίσκεται εντός της Κοιλάδας του Πρέσεβο, στα νότια της Κεντρικής Σερβίας, ενώ, παράλληλα, βρίσκεται σε απόσταση μερικών χιλιομέτρων από τα σύνορα μεταξύ Σερβίας και Κοσσυφοπεδίου, σε απόσταση 30 χμ. από τα σύνορα Βόρειας Μακεδονίας-Σερβίας και σε απόσταση 90 χμ. από τα σύνορα Βουλγαρίας-Σερβίας.
Η τοποθεσία της συγκεκριμένης βάσης στο Μπουγιάνοβατς αποτέλεσε αντικείμενο διαμάχης. Συγκεκριμένα, ο Ριζά Χαλίμι, πρόεδρος του Κόμματος Δημοκρατικής Δράσης, πολιτικού κόμματος το οποίο υπερασπίζεται τα συμφέροντα των Αλβανών κατοίκων της Κοιλάδας του Πρέσεβο, και βουλευτής του Κοινοβουλίου της Σερβίας, ανέφερε: «Η περιοχή αποτελεί πολυεθνοτικό χωνευτήρι, η ένοπλη σύγκρουση του 2001 δεν έχει ξεχαστεί από τους κατοίκους της περιοχής, ενώ δεν είμαι βέβαιος πως το Μπουγιάνοβατς αποτελεί την ιδανική τοποθεσία για μία βάση παρόμοιου τύπου...». Κατά τη διάρκεια των εγκαινίων της βάσης, ο πρόεδρος Τάντιτς, από την πλευρά του, ανέφερε: «Όσοι πολίτες της Σερβίας επιθυμούν την ειρήνη και την σταθερότητα στην περιοχή, καθώς και καλύτερες σχέσεις μεταξύ των διαφόρων εθνοτήτων θα πρέπει να είναι ικανοποιημένοι με την ανέγερση της βάσης Γιουγκ. Ωστόσο, όσοι δεν επιθυμούν την ειρήνη ή σχετίζονται με το οργανωμένο έγκλημα, σίγουρα, δεν θα είναι ικανοποιημένοι». Παρά το γεγονός πως ο πρόεδρος θεώρησε την παρουσία του σερβικού στρατού στην ευρύτερη περιοχή ως «παράγοντα-κλειδί» στον αγώνα κατά του οργανωμένου εγκλήματος, καθώς και παράγοντα σταθερότητας, από την πλευρά τους, οι Αλβανοί τοπικοί πολιτικοί παράγοντες θεώρησαν τη συγκεκριμένη κίνηση ως ευκαιρία για το σερβικό κράτος να προχωρήσει σε στρατιωτικοποίηση της περιοχής.
Ιστορία
Παρά το γεγονός πως το σχέδιο ανέγερσης της βάσης Γιουγκ χρονολογείται στο 2001, ωστόσο, οι εργασίες ανέγερσης ξεκίνησαν παρά μόνον το 2003 και ολοκληρώθηκαν το 2009, με σημαντικές καθυστερήσεις λόγω οικονομικών δυσκολιών. Το σύνολο των κατασκευών κόστισε, συνολικά, 18 εκατομμύρια ευρώ. Η έκταση της βάσης είναι της τάξεως των 35 εκταρίων, με προβλεπόμενη περαιτέρω επέκταση της τάξεως των 60 εκταρίων.
Κατά τη διάρκεια των εργασιών, το στρατόπεδο ήταν γνωστό ως Τσεπότινα. Με σημείο εκκίνησης τις 23 Ιανουαρίου 2009, τέθηκε προς διαβούλευση μέσω διαδικτύου σχετικό ερώτημα για την επιλογή της τελικής ονομασίας της βάσης. Αριθμός ονομασιών προτάθηκαν όπως, μεταξύ άλλων, Δουσάν ο Μέγας, προς τιμήν του ιδρυτή της Σερβικής Αυτοκρατορίας, Όμπιλιτς, εις μνήμην του ήρωα της Μάχης του Κοσσυφοπεδίου, Γιόβαν Μπελιμάρκοβιτς, εις μνήμην του συγκεκριμένου στρατηγού του δεύτερου μισού του 19ου αιώνα, καθώς και οι ονομασίες των Μίλαν Τέπιτς, στρατηγού του Γιουγκοσλαβικού Λαϊκού Στρατού και εθνικού ήρωα, και Γκόραν Όστογιτς, και οι όροι Γιουγκ (μτφ. «Νότος»), Τσεπότινα, Γιούζνι Μπέντεμ («Νότιο Τείχος») και Μιρ ι Σλόμποντα (μτφ. «Ειρήνη και Ελευθερία»). Τελικώς, επελέγη η ονομασία «Γιουγκ», ως ουδέτερη και μη προκλητική.
Εγκαταστάσεις
Σήμερα, η βάση Γιουγκ περιλαμβάνει 44 κτίρια, ενώ είναι σε θέση να φιλοξενήσει, συνολικά, 1.000 στρατιώτες. Οι εγκαταστάσεις περιλαμβάνουν, μεταξύ άλλων, στρατώνες αποτελούμενους από τετράκλινα δωμάτια με χωριστές τουαλέτες. Περιλαμβάνουν, επίσης, αθλητικές εγκαταστάσεις, εστιατόριο 2,000 σερβίτσιων, αναρρωτήριο, λεβητοστάσιο, πρατήριο καυσίμων μηχανουργείο, καθώς και αποθήκες και χώρους στάθμευσης. Οι ιατρικές εγκαταστάσεις του στρατοπέδου έχει προβλεφθεί να είναι προσβάσιμες και για τους πολίτες της περιοχής.
Εξωτερικοί Σύνδεσμοι
Κατηγορία:Στρατός της Σερβίας Γιουγκ
Ιππάριον
Το Ιππάριον (Λατινικά: Equuleus, συντομογραφία: Equ) είναι αστερισμός που σημειώθηκε στην αρχαιότητα από τον Πτολεμαίο και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Είναι βόρειος αστερισμός και συνορεύει με τους αστερισμούς Πήγασο, Δελφίνα και Υδροχόο. Είναι αμφιφανής στην Ελλάδα.
Ονομασίες και ιστορία
Ο Γεμίνος ο Ρόδιος αναφέρει ότι το Ιππάριον επινοήθηκε από τον Ίππαρχο, ενώ μέχρι τότε το τμήμα αυτό του ουρανού ανήκε στον Δελφίνα. Η σημερινή του ονομασία σημαίνει αλογάκι ή πουλάρι. Ο Πτολεμαίος το καταλογογράφησε ως `Ιππου Προτομή, ενώ αργότερα έγινε ο Equus primus/prior, το «άλογο που προηγείται» του μεγάλου φτερωτού αλόγου των ουρανών, του Πηγάσου. Η πολύ μικρή έκταση του αστερισμού κυριάρχησε όμως τελικά στην επίσημη ονοματοδοσία, με άλλες παραλλαγές τις Equulus, Equiculus και Equus Minor. Η ιδέα του Πτολεμαίου περί του ατελούς της μορφής επαναλαμβάνεται στα ονόματα Equi Sectio, Equi Praesectio, Sectio Equina, Sectio Equi Minoris, Semi-perfectus, Praesegmen. Η «Αλμαγέστη» του 1551 τον δίνει ως Praecisio Equi («λεπτομέρεια ίππου»). Παρόμοια, ο Γεώργιος Χρυσοκόκκης στους πίνακές του τον ονομάζει Κεφαλή Ίππου, το Equi Caput κάποιων λατίνων συγγραφέων.
Οι Άραβες ακολουθώντας τον Πτολεμαίο απεκάλεσαν το Ιππάριο Al Kitah al Faras (= Τμήμα Αλόγου) και Al Faras al Thani, το Δεύτερο άλογο, εννοώντας είτε τις μικρότερες διαστάσεις, είτε τη μεταγενέστερη επινόησή του ως αστερισμού. Αλλά και Al Faras al Awwal (= το Πρώτο άλογο) το ονόμαζαν, αφού ανατέλλει πριν από τον Πήγασο. Το "Elmac Alcheras" του Ριτσιόλι είναι προφανώς βάρβαρη παραφθορά, ενώ το Hinnulus (νεαρό μουλάρι) του Λαλάντ είναι σαφώς καλύτερο. Για τους Ινδούς το Ιππάριον ήταν απλώς ένας ακόμα από τους Acvini (καβαλάρηδες).
Το ιππάριο μυθολογικώς ταυτίσθηκε με τον Κέλερη, τον αδελφό του Πηγάσου που δώρισε ο Ερμής στον Κάστορα, ή τον Κύλλαρο, που έδωσε η Ήρα στον Πολυδεύκη, ή τέλος με το άλογο που βγήκε μέσα από τη γη καθώς τη χτύπησε ο θεός Ποσειδώνας με την τρίαινά του όταν συναγωνίσθηκε με την Αθηνά.
Οι φωτεινότεροι αστέρες
Ο Αργκελάντερ απέδιδε στο Ιππάριον 13 αστέρες ορατούς με γυμνό μάτι, ενώ ο Heis 12 μέχρι το μέγεθος 6,7.
Σταντιόμ Μυνισιπάλ ντε Τουλούζ
Το Σταντιόμ Μυνισιπάλ είναι το μεγαλύτερο αθλητικό γήπεδο της Τουλούζ. Χωρητικότητας 33.150 θέσεων καθήμενων, αποτελεί το 13ο μεγαλύτερο σε μέγεθος στάδιο της Γαλλίας για το 2016. Ευρίσκεται επί της Ιλ ντυ Ραμιέ, σε κοντινή απόσταση από το κέντρο της Τουλούζ.
Φιλοξενεί τις εντός έδρας αναμετρήσεις της Τουλούζ Φουτμπόλ Κλαμπ (ΤΦΚ), καθώς και τις σημαντικότερες αναμετρήσεις ράγκμπι της Σταντ Τουλουζαίν για το Η Cup (Κύπελλο Ευρώπης) ή το Top 14. Έχει φιλοξενήσει αναμετρήσεις του Παγκοσμίου Κυπέλλου Ποδοσφαίρου, καθώς και φιλικές αναμετρήσεις της Εθνικής Γαλλίας. Επίσης, έχει φιλοξενήσει αναμετρήσεις του Παγκοσμίου Κυπέλλου Ράγκμπι Γιούνιον και φιλικές αναμετρήσεις της Εθνικής Γαλλίας Ράγκμπι Γιούνιον. Τέλος, έχει φιλοξενήσει σημαντικές διεθνείς αναμετρήσεις, καθώς και αριθμό τελικών του Πρωταθλήματος Γαλλίας ράγκμπι λιγκ.
Το γήπεδο είναι προσβάσιμο μέσω της Γραμμή B του μετρό της Τουλούζ, χάρη στους σταθμούς Αμπαλό ή Σαιν-Μισέλ - Μαρσέλ-Λανζέ, καθώς και μέσω της γραμμής T1 του Τραμ, πιο συγκεκριμένα στις στάσεις Ile du Ramier και Croix-de-Pierre. Εξυπηρετείται, επίσης, μέσω των γραμμών 11, 12, 34 και 52 του δικτύου λεωφορείων της Tisséo στις στάσεις Stadium-Est και Stadium-Ouest.
Ιστορία
Η ανέγερση του Σταντιόμ αποφασίστηκε κατά τη διάρκεια της θητείας του Ετιέν Μπιγιέρ ως Δημάρχου της Τουλούζ. Εντάχθηκε στο πλαίσιο του Παρκ Μυνισιπάλ ντε Σπορ, το οποίο σχεδίασε ο αρχιτέκτονας Ζαν Μονταριόλ, ενώ περιελάμβανε επίσης το κολυμβητήριο Νακάς. Τα εγκαίνιά του, στην αρχική του μορφή, έλαβαν χώρα το 1937, ενόψει του Παγκοσμίου Κυπέλλου του 1938. Ήταν γνωστό, τότε, με το ψευδώνυμο Le petit Wembley ("Το μικρό Ουέμπλεϊ"), λόγω της εμφάνισής του η οποία θύμιζε σε μεγάλο βαθμό το θρυλικό λονδρέζικο γήπεδο. Το γήπεδο υπέστη δύο ευρείας κλίμακας ανακαινίσεις, το 1949 και, κυρίως, το 1997 ενόψει του Παγκοσμίου Κυπέλλου του 1998 με αύξηση της χωρητικότητάς του στις 36,500 θέσεις. Από εκείνη την ημερομηνία κι έπειτα, το Σταντιόμ δέχεται, κατά καιρούς, διάφορες βελτιωτικές επεμβάσεις, όπως συνέβη το καλοκαίρι του 2005, όταν και τοποθετήθηκαν ψηφιακές διαφημιστικές πινακίδες (το Σταντιόμ ήταν, τότε, το δεύτερο, μόλις, γαλλικό γήπεδο, μετά το Σταντ ντε Φρανς, που να διαθέτει τέτοιον εξοπλισμό), οι δύο γιγαντοοθόνες αντικαταστάθηκαν με καινούργιες και μεγαλύτερου μεγέθους, ένα εστιατόριο και μια bodega δημιουργήθηκαν, ενώ, το 2007, τα έως τότε από σκυρόδεμα καθίσματα αντικαταστάθηκαν από πλαστικά καθίσματα, βιολέ και λευκού χρώματος, τα οποία έφεραν επάνω τους την επιγραφή TFC. Το 2007, με την ευκαιρία της συμμετοχής της ομάδας στο Τσάμπιονς Λιγκ, εγκαταστάθηκε ένα γιγάντιο ρολόι το οποίο πραγματοποιούσε την αντίστροφη μέτρηση των ημερών έως ότου « το Τσάμπιονς Λιγκ δώσει τον παλμό στο Σταντιόμ ». Η συγκεκριμένη ενέργεια επαναλήφθηκε εκ νέου με την ευκαιρία του Παγκοσμίου Κυπέλλου Ράγκμπι του 2007.
Η σημαντικότερη ποδοσφαιρική αναμέτρηση που έλαβε χώρα στο Σταντιόμ ήταν η επαναληπτική αναμέτρηση στα πλαίσια του πρώτου γύρου του Κυπέλλου ΟΥΕΦΑ μεταξύ της ΤΦΚ και της Νάπολι του μεγάλου Ντιέγκο Μαραντόνα, στις 1 Οκτωβρίου 1986. Εκείνο το βράδυ, οι παίκτες της Τουλούζ, έχοντας ηττηθεί με σκορ 1-0 στην πρώτη μεταξύ των δύο ομάδων αναμέτρηση, πέτυχαν να ισοφαρίσουν το σκορ του πρώτου αγώνα στην κανονική διάρκεια της αναμέτρησης, προτού προκριθούν έπειτα από τη διαδικασία των πέναλτι προς γενικότερη έκπληξη, με τον ίδιο τον Μαραντόνα να στέλνει την μπάλα στο δοκάρι της εστίας του τερματοφύλακα της Τουλούζ, Μπερζερού, στο πλέον καθοριστικό χτύπημα της διαδικασίας.
Το γήπεδο, ευρισκόμενο σε απόσταση μικρότερη του ενός χιλιομέτρου από το εργοστάσιο AZF, υπέστη σημαντικές ζημιές κατά τη διάρκεια της έκρηξης αυτού στις 21 Σεπτεμβρίου 2001. Εργασίες για διάστημα άνω των έξι μηνών χρειάστηκαν για την επισκευή του, έναντι ποσού άνω των 600,000 €. Στη διάρκεια εκείνης της περιόδου, η πρώτη ομάδα της Téfécé (τότε ευρισκόμενη στο Νασιονάλ) αγωνίστηκε στο Σταντ Ερνέστ-Ουαλόν, το οποίο ήταν ιδιοκτησία και έδρα της Σταντ Τουλουζαίν.
Αποτέλεσε αντικείμενο επιθεώρησης τον Ιούνιο του 2009, μέσω της οποίας έγινε γνωστό πως θα έπρεπε να αυξηθεί η χωρητικότητά του κατά 5,000 θέσεις, ώστε να είναι σε θέση να φιλοξενήσει αναμετρήσεις του Ευρωπαϊκού Πρωταθλήματος Ποδοσφαίρου του 2016. Τελικώς, το γήπεδο επελέγη για τη φιλοξενία αναμετρήσεων του Euro 2016, με τα εκδοτήρια των εισιτηρίων του να ανακαινίζονται και το εσωτερικό του να τροποποιείται με την προσθήκη ενός εξώστη ως επέκταση του ήδη υπάρχοντος, ο οποίος θα αύξανε τη συνολική χωρητικότητα του Σταντιόμ κατά 8000 θέσεις, έναντι ποσού ύψους 60 εκατομμυρίων €.
Ωστόσο, καθώς το κόστος των εργασιών κρίθηκε ως ιδιαίτερα υψηλό, ο Δήμος της Τουλούζ προτίμησε την υιοθέτηση σχεδίου βελτίωσης των ήδη υπάρχοντων υποδομών, περιορίζοντας με αυτό τον τρόπο το κόστος των εργασιών στα 41,5 εκατομμύρια € (εκ των οποίων, ένα εκατομμύριο για την τοποθέτηση υβριδικού χλοοτάπητα τύπου AirFibr και τέσσερα για εργασίες με στόχο την καλύτερη φιλοξενία πολιτισμικών εκδηλώσεων, ακολουθώντας πιστά τον προϋπολογισμό που είχε συμφωνηθεί από τη Ligue Nationale και την UEFA). "Το νέο Σταντιόμ, θα έχει χωρητικότητα της τάξεως των 33,150 θέσεων, αντί των σημερινών 35,000, οι οποίες, ωστόσο, δεν ήσαν στο σύνολό τους διαθέσιμες προς πώληση" ανέφερε ο Φρανσουά Μπριανσόν, αναπληρωτής δημοτικός σύμβουλος επί του αθλητισμού και της αναψυχής. Τα συγκεκριμένα έργα ανακαίνισης περιελάμβαναν, επίσης, την κατασκευή μεγάλων ανοιγμάτων στις γωνιακές κερκίδες, ώστε να μπορούν να έχουν οχήματα άμεση πρόσβαση στον υβριδικό χλοοτάπητα και την πραγματοποίηση βελτιωτικών εργασιών στο Σταντιόμ ώστε να μπορεί να φιλοξενεί συναυλίες, καθώς και εκδηλώσεις μεγάλης προέλευσης. Η διάρκεια της περιόδου των εργασιών ήταν της τάξεως των 31 μηνών, περίοδο κατά τη διάρκεια της οποίας η χωρητικότητα του Σταντιόμ περιορίστηκε στις 22,000 θέσεις. Η ολοκλήρωση του συνόλου των εργασιών είχε αρχικώς προβλεφθεί για τον Οκτώβριο του 2015.
Από τις 5 Νοεμβρίου 2009, η ανατολική κερκίδα του Σταντιόμ είναι γνωστή ως Κερκίδα Μπρις Τατόν. Η ΤΦΚ απέδωσε, επίσης, φόρο τιμής προς τον Τατόν, πραγματοποιώντας τα αποκαλυπτήρια μιας πλάκας προς τιμήν του επάνω από τη θύρα 11 του γηπέδου και επάνω στην οποία είναι αναγραμμένα τα παρακάτω: « Μπρις Τατόν, οπαδός της ΤΦΚ αποβιώσας με τρόπο τραγικό στις 29 Σεπτεμβρίου 2009 στο Βελιγράδι ».
Στις 16 Ιανουαρίου 2016, έλαβαν χώρα τα επίσημα εγκαίνια του Σταντιόμ έπειτα από την ολοκλήρωση των εργασιών ανακαίνισης, ενόψει του Ευρωπαϊκού Πρωταθλήματος Ποδοσφαίρου του 2016. Μετά την ολοκλήρωση μιας αναμέτρησης για το πρωτάθλημα της Λιγκ 1 (νίκη της ΠΣΖ με σκορ 1-0 επί της Τουλούζ), η χωρητικότητα μειώθηκε, περνώντας από τις 35.575 στις 33.150 θέσεις, ενώ μια τελετή παρουσία του Υπουργού Αθλητισμού επισημοποίησε τα εγκαίνια του ανακαινισμένου γηπέδου, και μια τιμητική εξέδρα έλαβε την ονομασία του Ζυστ Φονταίν, ως δείγμα αναγνώρισης προς τον ρέκορντμαν σε επίπεδο τερμάτων της Εθνικής Γαλλίας, ο οποίος και ήταν κάτοικος της πόλης της Τουλούζ.
Παγκόσμιο Κύπελλο Ποδοσφαίρου 1938
Το Σταντιόμ ντε Τουλούζ φιλοξένησε την αναμέτρηση για τη φάση των 16 της διοργάνωσης μεταξύ της Κούβας και της Ρουμανίας. Η αναμέτρηση έλαβε χώρα στις 5 Ιουνίου 1938 και ολοκληρώθηκε με ισόπαλο σκορ 3-3, έπειτα από παράταση. Η αναμέτρηση διεξήχθη εκ νέου στις 9 Ιουνίου 1938, όπου και προκρίθηκε η Κούβα για τα προημιτελικά της διοργάνωσης χάρη σε μια νίκη με σκορ 2-1.
Παγκόσμιο Κύπελλο Ράγκμπι Λιγκ 1954
Το 1954, κατά την πρώτη έκδοση του Παγκοσμίου Κυπέλλου Ράγκμπι Λιγκ, το Σταντιόμ φιλοξένησε την αναμέτρηση μεταξύ Γαλλίας και Μεγάλης Βρετανίας (ισοπαλία με σκορ 13-13), με συνολικά 37.800 θεατές να δίνουν το παρών. Η συγκεκριμένη προσέλευση αποτελεί και ρεκόρ όλων των εποχών για τη Γαλλία στο συγκεκριμένο άθλημα.
Παγκόσμιο Κύπελλο Ποδοσφαίρου 1998
Κατά τη διάρκεια του Παγκοσμίου Κυπέλλου του 1998, το Σταντιόμ φιλοξένησε συνολικά έξι αναμετρήσεις.
Παγκόσμιο Κύπελλο Ράγκμπι Γιούνιον 1999
Το Σταντιόμ φιλοξένησε δύο αναμετρήσεις για τον Όμιλο Γ΄:
Ευρωπαϊκό Πρωτάθλημα Ποδοσφαίρου 2016
Το Σταντιόμ ντε Τουλούζ είναι ένα από τα συνολικά 10 γήπεδα που επελέγησαν για τη φιλοξενία αναμετρήσεων του Ευρωπαϊκού Πρωταθλήματος του 2016.
Ενόψει της συγκεκριμένη διοργάνωσης, το γήπεδο υπέστη εργασίες ανακαίνισης.
Πρωτάθλημα Γαλλίας Ράγκμπι Γιούνιον
13 συνολικά τελικοί του του πρωταθλήματος έλαβαν χώρα στο Σταντιόμ, πιο συγκεκριμένα το 1951, το 1952, το 1953, το 1954, το 1956, το 1958, το 1960, το 1962, το 1964, το 1966, το 1968, το 1970 και το 1973.
Πρωτάθλημα Γαλλίας Ράγκμπι Λιγκ
40 συνολικά τελικοί του πρωταθλήματος έλαβαν χώρα στο γήπεδο της πόλης της Τουλούζ από το 1953.
Άλλες αθλητικές εκδηλώσεις
Το γήπεδο προεπελέγη από την επιτροπή υποψηφιότητας του Παρισιού για τη διοργάνωση των Θερινών Ολυμπιακών Αγώνων του 2024. Συμπεριλήφθηκε στα γήπεδα τα οποία θα φιλοξενήσουν αναμετρήσεις ποδοσφαίρου.
Μη-αθλητικές εκδηλώσεις
Στις 16 Σεπτεμβρίου 1992, η περιοδεία Dangerous World Tour του Μάικλ Τζάκσον πέρασε από το Σταντιόμ, με 40,000 άτομα να δίνουν το παρών στη συναυλία.
Εξωτερικοί Σύνδεσμοι
Κατηγορία:Στάδια ποδοσφαίρου στη Γαλλία Κατηγορία:Τουλούζ ΦΚ Κατηγορία:Κτίρια και κατασκευές στην Τουλούζη Κατηγορία:Αθλητικές εγκαταστάσεις Θερινών Ολυμπιακών Αγώνων 2024 Κατηγορία:Στάδια Παγκοσμίου Κυπέλλου Ποδοσφαίρου 1998 Κατηγορία:Στάδια Ευρωπαϊκού Πρωταθλήματος Ποδοσφαίρου 2016
Πόλεμος των Ναρκωτικών στο Μεξικό
Ο Πόλεμος των Ναρκωτικών στο Μεξικό (γνωστός ως Πόλεμος κατά των Ναρκωτικών στο Μεξικό) είναι ένας, χαμηλής έντασης,  συνεχιζόμενος ασύμμετρος πόλεμος  μεταξύ της μεξικανικής κυβέρνησης και διαφόρων αντιπάλων καρτέλ ναρκωτικών, που μάχονται μεταξύ τους για περιφερειακό έλεγχο και στρέφονται κατά ομάδων πολιτών φρουρών. Από το 2006, όταν και επενέβη για πρώτη φορά ο μεξικανικός στρατός, κύριος στόχος της κυβέρνησης είναι να θέσει την κατάσταση υπό έλεγχο, με σκοπό να τερματιστούν οι βιαιότητες που σχετίζονται με τα ναρκωτικά. Επιπλέον, η μεξικανική κυβέρνηση ισχυρίζεται ότι πρωταρχικός στόχος της είναι η διάλυση των ισχυρών καρτέλ των ναρκωτικών και όχι η πρόληψη της παράνομης διακίνησης ναρκωτικών, έργο με το οποίο είναι επιφορτισμένοι αξιωματούχοι των ΗΠΑ.
Παρά το γεγονός ότι τα μεξικανικά καρτέλ των ναρκωτικών, ή οργανώσεις διακίνησης ναρκωτικών, υπάρχουν εδώ και πολλές δεκαετίες, ισχυροποιήθηκαν έπειτα από τη διάλυση των κολομβιανών καρτέλ του Κάλι και του Μεδεγίν, στη δεκαετία του 1990. Μεξικανικά καρτέλ ναρκωτικών κυριαρχούν σήμερα στην χονδρική αγορά παράνομων ναρκωτικών, ενώ το 2007 έλεγχαν το 90% της κοκαΐνης που εισέρχονταν στις Ηνωμένες Πολιτείες. Συλλήψεις των βασικών ηγετών των καρτέλ, ιδιαίτερα αυτών της Τιχουάνα και του Κόλπου, οδήγησαν σε αύξηση της βίας των ναρκωτικών, στην προσπάθεια των καρτέλ για τον έλεγχο των οδών διακίνησης προς τις Ηνωμένες Πολιτείες.
Οι αναλυτές εκτιμούν ότι τα κέρδη από την παράνομη χονδρική πώληση ναρκωτικών κυμαίνεται από 13,6 δισεκατομμύρια έως 49,4 δισεκατομμύρια δολάρια ετησίως.
Μέχρι το τέλος της διακυβέρνησης του Φελίπε Καλδερόν (2006–12), ο επίσημος αριθμός των νεκρών του πολέμου των ναρκωτικών στο Μεξικό ήταν τουλάχιστον 60.000. Εκτιμήσεις κάνουν λόγο για πάνω από 120.000 νεκρούς από το 2013, μη συμπεριλαμβανομένων 27.000 αγνοουμένων.
Εξωτερικοί σύνδεσμοι
Κατηγορία:Έγκλημα στο Μεξικό Κατηγορία:Ψυχοτρόπες ουσίες
Καζέρτα
Η Καζέρτα (ιταλικά: Caserta) είναι πόλη της Ιταλίας, πρωτεύουσα της ομώνυμης επαρχίας της Καμπανίας. Πρόκειται για σπουδαία ιστορική πόλη του άλλοτε Βασιλείου των Δύο Σικελιών, του Οίκου των Βουρβόνων, πλούσια σε οικοδομήματα με κυριότερο το θαυμαστό βασιλικό τους ανάκτορο (Παλάτσο Ρεάλε), χαρακτηριζόμενο εύλογα «Βερσαλλίες της Ιταλίας» που και έχει αναδειχθεί σε Μνημείο Παγκόσμιας Κληρονομιάς.
Γενικά
Σήμερα το παλαιό τμήμα της πόλης συνεχίζει να φέρει το μεσαιωνικό όνομα «Καζέρτα βέκια». Οι πλατείες της, τα πάρκα και τα μουσεία της, οι εκκλησίες, τα μοναστήρια και τα ανάκτορα που στολίζουν την πόλη υπολογίζονται σε δεκάδες ανά είδος. Πολιούχοι της Καζέρτας είναι ο Άγιος Σεβαστιανός και η Αγία Άννα. Στα τελευταία χρόνια η Καζέρτα θεωρούνταν ευρύτερα ως τόπος έντονης δραστηριότητας της Καμόρα.
Β΄ Παγκόσμιος Πόλεμος
Η Καζέρτα ενώθηκε με την πολιτική ιστορία της Ελλάδας από την ομώνυμη συμφωνία που συνομολογήθηκε σε αυτή.
Κατά τη διάρκεια ακόμα του Β΄ Παγκοσμίου Πολέμου, το 1944 η Καζέρτα υπήρξε έδρα του αρχηγείου του Βρετανού στρατάρχη Χάρολντ Αλεξάντερ κατά την εκστρατεία της Ιταλίας. Στην πόλη αυτή, τον Σεπτέμβριο του 1944, συνεκλήθη σύσκεψη, αφενός της ελεύθερης ελληνικής κυβέρνησης εθνικής ενότητας που είχε συσταθεί στο Κάιρο, υπό τον Γεώργιο Παπανδρέου, αμέσως μετά την πολιτική κρίση του Καΐρου και που είχε στο μεταξύ εγκατασταθεί προσωρινά στην ιταλική επίσης πόλη Κάβα ντέι Τιρένι (κοντά στο Σαλέρνο), συμμετέχοντας σε αυτήν όλα τα ελληνικά κόμματα που εκπροσωπήθηκαν στο Συνέδριο του Λιβάνου και αφετέρου των αρχηγών των ενόπλων αντάρτικων δεξιών και αριστερών ελληνικών ομάδων αντίστασης (κυρίως ΕΔΕΣ και ΕΛΑΣ).
Στη σύσκεψη αυτή που τελούσε υπό την αιγίδα του τότε αρχηγού των συμμαχικών δυνάμεων στρατηγού σερ Χένρι Ουίλσον αποφασίσθηκε όπως όλα τα αντάρτικα σώματα που δρούσαν στην Ελλάδα της δεξιάς και αριστερής παράταξης να ταχθούν υπό τις διαταγές της ελληνικής κυβέρνησης και του αρχηγού των βρετανικών δυνάμεων απελευθέρωσης της Ελλάδας στρατηγού Ρόναλντ Σκόμπι. Έτσι στις 26 Σεπτεμβρίου του 1944 συνομολογήθηκε και υπεγράφη η περίφημη Συμφωνία της Καζέρτας που όμως δύο μήνες αργότερα τους όρους της έμελε να αθετήσει το ΚΚΕ και να ακολουθήσουν τα γνωστά Δεκεμβριανά ή Δεκεμβριανό κίνημα.
Σημειώνεται ότι στην ίδια πόλη, επτά μήνες αργότερα, στις 29 Απριλίου του 1945 έγινε η συνθηκολόγηση των γερμανικών στρατευμάτων που είχαν παραμείνει στην Ιταλία και τη Γιουγκοσλαβία.
Παλάτσο Ρεάλε
thumb|right|300px|[[Ανάκτορο της Καζέρτα|Τα βασιλικά ανάκτορα]] thumb|right|300px|Οι κήποι των ανακτόρων thumb|right|300px|Το υδραγωγείο του Βανβιτέλι
Το κύριο αξιοθέατο της Καζέρτας είναι το βασιλικό ανάκτορο (Παλάτσο Ρεάλε) πρώην βασιλική κατοικία, κατασκευασμένη από τους Βουρβόνους βασιλείς της Νάπολης. Ήταν το μεγαλύτερο ανάκτορο και ένα από τα μεγαλύτερα κτίρια που ανεγέρθηκαν στην Ευρώπη τον 18ο αιώνα. Το 1997 το ανάκτορο ονομάστηκε Μνημείο Παγκόσμιας Κληρονομιάς της UNESCO, περιγραφόμενο στην καθιέρωσή του ως «το κύκνειο άσμα της θεαματικής τέχνης του μπαρόκ, από την οποία υιοθέτησε όλα τα χαρακτηριστικά που απαιτούνται για τη δημιουργία των ψευδαισθήσεων του χώρου πολλών κατευθύνσεων». Η κατασκευή του ανακτόρου άρχισε το 1752 για τον Κάρολο Γ΄ της Ισπανίας, που συνεργαζόταν στενά με τον αρχιτέκτονά του Λουίτζι Βανβιτέλι. Όταν ο Κάρολος είδε το μεγάλης κλίμακας μοντέλο του Βανβιτέλι για την Καζέρτα έκλαψε από συγκίνηση. Τελικά δεν κοιμήθηκε ποτέ ούτε μια νύχτα στο ανάκτορο, καθώς παραιτήθηκε το 1759 για να γίνει βασιλιάς της Ισπανίας και το σχέδιο ολοκληρώθηκε για τον τρίτο γιο και διάδοχό του, Φερδινάνδο Δ΄ της Νάπολης. Το πολιτικό και κοινωνικό μοντέλο για το ανάκτορο του Βανβιτέλι ήταν οι Βερσαλλίες, που, αν και πολύ διαφορετικό στην ποικιλία και τη διάταξή του, επιλύει παρόμοια προβλήματα συνάθροισης και προμηθειών για τον βασιλιά, την αυλή και την κυβέρνηση σε ένα ογκώδες κτίριο με την κοινωνική δομή μιας μικρής πόλης, αντιμετωπίζοντας μια μπαρόκ αντίληψη μιας έντονα υποταγμένης φύσης. Πρότυπα παρείχαν το βασιλικό ανάκτορο της Μαδρίτης, όπου είχε μεγαλώσει ο Κάρολος, που είχε εμπνευστεί ο Φιλίπο Γιουβάρα για τον πατέρα του Καρόλου, Φίλιππο Ε΄ της Ισπανίας και το ανάκτορο Σαρλότεμπουργκ (Βερολίνο). Μία ευρύχωρη οκταγωνική είσοδος φαίνεται να έχει εμπνευστεί από τη βασιλική της Σάντα Μαρία ντέλα Σαλούτε στη Βενετία, ενώ το ανακτορικό παρεκκλήσι συγκρίνεται συχνότερα με το βασιλικό παρεκκλήσι του Ρομπέρ ντε Κοτ στις Βερσαλλίες. Ο πρωταρχικός στόχος του βασιλιά ήταν να έχει μια μεγαλόπρεπη νέα βασιλική αυλή και διοικητικό κέντρο για το βασίλειο σε μια τοποθεσία προστατευμένη από θαλάσσια επίθεση. Ο Βανβιτέλι πέθανε το 1773 και η κατασκευή συνεχίστηκε από τον γιο του Κάρλο και τελείωσε το 1780. Το ανάκτορο έχει περίπου 1.200 δωμάτια, περιλαμβάνοντας 24 κρατικά διαμερίσματα, μια μεγάλη βιβλιοθήκη και ένα θέατρο στα πρότυπα του θεάτρου Σαν Κάρλο της Νάπολης. Ο πληθυσμός της Παλιάς Καζέρτας μετακινήθηκε 10 χιλιόμετρα για να παρέχει εργατική δύναμη πιο κοντά στο ανάκτορο. Μία βιοτεχνία μεταξιού στο κυνηγετικό καταφύγιο Σαν Λεούτσιο μετατράπηκε σε περίπτερο στο τεράστιο πάρκο. Μία μνημειακή λεωφόρος, που θα διέσχιζε τα 20 χιλιόμετρα από το ανάκτορο ως τη Νάπολη σχεδιάστηκε αλλά δεν υλοποιήθηκε ποτέ. Κατά το τέλος του Β΄ Παγκοσμίου Πολέμου το βασιλικό ανάκτορο λειτούργησε ως έδρα του ανώτατου συμμαχικού διοικητή. Τον Απρίλιο του 1945 το ανάκτορο ήταν ο τόπος υπογραφής της άνευ όρων παράδοσης των γερμανικών δυνάμεων στην Ιταλία. Η συμφωνία κάλυψε 600.000 ως 900.000 στρατιώτες σε όλο το ιταλικό μέτωπο, περιλαμβανομένων στρατευμάτων σε τμήματα της Αυστρίας. Η πρώτη δίκη εγκλημάτων πολέμου που έκαναν οι Σύμμαχοι έλαβε χώρα στο ανάκτορο το 1945 και ο Γερμανός στρατηγός Άντον Ντόστλερ καταδικάστηκε σε θάνατο και εκτελέστηκε στη γειτονική Αβέρσα.
Το ανάκτορο έχει ορθογώνιο σχήμα με διαστάσεις 247x184 μέτρα. Οι τέσσερις πλευρές συνδέονται με δύο κάθετους βραχίονες, σχηματίζοντας τέσσερις εσωτερικές αυλές, καθεμιά πάνω από 3.800 τ.μ. Από όλα τα βασιλικά ανάκτορα στον κόσμο, η Καζέρτα είναι μακράν το μεγαλύτερο ως προς τον όγκο, με πάνω από 2 εκατομμύρια κ.μ. Πίσω από τις προσόψεις των συμμετρικών σειρών κτισμάτων που οριοθετούν το γιγαντιαίο προαύλειο ανεγέρθηκε ένας κυκεώνας κτιρίων για να διευκολύνει τις καθημερινές δραστηριότητες. Εδώ αργότερα, κατά τον Β΄ Παγκόσμιο Πόλεμο, ξεκουράζονταν σε κέντρο ανάπαυσης οι στρατιώτες της 5ης στρατιάς των ΗΠΑ. Από το 1923 ως το 1943 το ανάκτορο ήταν η θέση της Ιταλικής Αεροπορικής Ακαδημίας, Accademia Aeronautica. Από όλες τις βασιλικές κατοικίες τις εμπνευσμένες από το ανάκτορο των Βερσαλλιών, εκείνη της Καζέρτας είναι αυτή που εμφανίζει τη μεγαλύτερη ομοιότητα με το αρχικό πρότυπο: ο αδιάσπαστος ορίζοντας με τα κιγκλιδώματα, το ελαφρύ «σπάσιμο» που δημιουργούν περίπτερα στη μακριά, κάπως μονότονη πρόσοψη. Όπως και στις Βερσαλλίες, χρειάστηκε ένα μεγάλο υδραγωγείο για τα θαυμάσια έργα με νερά. Όπως το γαλλικό προηγούμενό του, το ανάκτορο προοριζόταν να επιδείξει τη δύναμη και το μεγαλείο μιας απόλυτης βουρβονικής μοναρχίας. Ο σολοικισμός στην Καζέρτα είναι ότι πάνω από το «πιάνο ρεάλε», το πάτωμα του βασιλιά, υπάρχει άλλο ένα πάτωμα ίδιας μεγαλοπρέπειας. Οι αίθουσες του, ύστερου μπαρόκ, σαλονιού ήταν η καρδιά και η έδρα της κυβέρνησης καθώς και εκθέσεων του εθνικού πλούτου. Η Καζέρτα παρείχε ένα βασιλικό καταφύγιο από τη σκόνη και τις διαμάχες της πρωτεύουσας, όπως ακριβώς οι Βερσαλλίες είχαν απελευθερώσει τον Λουδοβίκο ΙΔ΄ από το Παρίσι. Το βασιλικό ανάκτορο έχει πάνω από 40 μνημειακές αίθουσες, διακοσμημένες παντού με τοιχογραφίες (για παράδειγμα οι Βερσαλλίες έχουν μόνο 22). Η μεσόγεια τοποθεσία ήταν πιο υπερασπίσιμη από το παλιό βασιλικό ανάκτορο στη Νάπολη, που έβλεπε στον Κόλπο της Νάπολης και συνεπώς ήταν πιο ευάλωτο σε επίθεση από τη θάλασσα. Για να εξασφαλίζουν στον βασιλιά την κατάλληλη προστασία, οι στρατώνες στεγάζονταν μέσα στο ανάκτορο. Η πλατιά λεωφόρος της κεντρικής εισόδου έχει σήμερα ενσωματωθεί στην κυκλοφορία της πόλης.
Ο κήπος, τυπικό παράδειγμα της μπαρόκ επέκτασης των τυπικών προοπτικών, απλώνεται σε 1.200 στρέμματα, εν μέρει σε έδαφος λοφώδες. Είναι εμπνευσμένος από το πάρκο των Βερσαλλιών, αλλά γενικά θεωρείται ανώτερος σε ομορφιά. Το πάρκο αρχίζει από την πίσω όψη του ανακτόρου, πλαισιώνοντας έναν μακρύ διάδρομο με τεχνητά σιντριβάνια και καταρράκτες. Υπάρχει ένας βοτανικός κήπος, ονόματι «Αγγλικός κήπος» στο ανώτερο τμήμα σχεδιασμένος τη δεκαετία του 1780 από τον Κάρλο Βανβιτέλι και τον γεννημένο στη Γερμανία και εκπαιδευμένο στο Λονδίνο αρχιτέκτονα κήπων Τζον Γκρέφερ. Τα σιντριβάνια και οι καταρράκτες, που καθένας γεμίζει μία «βάσκα» (λεκάνη) με αρχιτεκτονική και υδραυλικά από τον Λουίτζι Βανβιτέλι κατά διαστήματα κατά μήκος ενός πλατιού καναλιού που τρέχει στον ορίζοντα, συναγωνίζονταν εκείνα του Πέτερχοφ έξω από την Αγία Πετρούπολη.
Εξωτερικοί σύνδεσμοι
Κατηγορία:Πόλεις της Καμπανίας
Σελιό Άρτας
Το Σελιό ή Σελί (γνωστό και ως Σελίο, Σελίον) είναι οικισμός στον δήμο Κεντρικών Τζουμέρκων στο νομό Άρτας της περιφέρειας Ηπείρου στην Ελλάδα. Υπάγεται στην δημοτική ενότητα Αγνάντων και αποτελούσε μέρος του καποδιστριακού δήμου Αγνάντων το 1997-2010.
Το 2001 είχε πληθυσμό 16 κατοίκων.
Σύμφωνα με το Σχέδιο Καποδίστρια, το Σελιό υπήρξε μέχρι το τέλος του 2010, οικισμός του Δήμου Αγνάντων. Με βάση τη νέα διοικητική διαίρεση που προβλέπει το Σχέδιο Καλλικράτης, ο οικισμός εντάχθηκε στο Δήμο Κεντρικών Τζουμέρκων.
Παραπομπές
Κατηγορία:Χωριά του νομού Άρτας Κατηγορία:Δήμος Κεντρικών Τζουμέρκων
Βραβείο Β' Γυναικείου Ρόλου της Ένωσης Κριτικών Κινηματογράφου του Σαν Φρανσίσκο
Το Βραβείο Β' Γυναικείου ρόλου της Ένωσης Κριτικών Κινηματογράφου του Σαν Φρανσίσκο (αγγλικά: San Francisco Film Critics Circle For Best Supporting Actress) είναι ένα βραβείο που απονέμεται από την Ένωση Κριτικών Κινηματογράφου του Σαν Φρανσίσκο για να τιμήσει μια ηθοποιό που έχει επιδείξει εξαιρετική απόδοση σε υποστηρικτικό ρόλο.
Εξωτερικοί σύνδεσμοι
Κατηγορία:Βραβεία της Ένωσης Κριτικών Κινηματογράφου του Σαν Φρανσίσκο
Δημήτρης Ευσταθίου
Ο Δημήτρης Ευσταθίου (Κολωνός Αθηνών, 1923 - 11 Αυγούστου 1996) ήταν Έλληνας τραγουδιστής του λαϊκού και του ρεμπέτικου, καθώς και συνθέτης, στιχουργός και οργανοπαίχτης.
Βιογραφικά στοιχεία
Γεννήθηκε στον Κολωνό Αθηνών το 1923. Έζησε επίσης στην Δάφνη Αθηνών. Την δεκαετία του '40 ξεκίνησε την πορεία αυτού στο τραγούδι, ενώ η πρώτη του δισκογραφική δουλειά έγινε την δεκαετία του '50. Κατά την διάρκεια της ζωής του, συνεργάστηκε με πολλούς δημοφιλείς καλλιτέχνες, όπως τον Βασίλη Τσιτσάνη, τον Μάνο Λοΐζο, την Λίτσα Διαμάντη, τον Γιάννη Παπαϊωάννου, τον Μπάμπη Τσετίνη, τον Βαγγέλη Περπινιάδη, αλλά και με διάφορες δισκογραφικές εταιρείες, όπως η EMI, η Universal Music Group, η Universal Music Australia και η CRONOS MUSIC.
Απεβίωσε στις 11 Αυγούστου 1996 σε ηλικία 73 ετών και κηδεύτηκε στην Ηλιούπολη.
Αδελφός ήταν ο Σπύρος, επίσης δεξιοτέχνης μπουζουκιού και τραγουδιστής.
Παραπομπές
Κατηγορία:Έλληνες στιχουργοί Κατηγορία:Έλληνες άνδρες τραγουδιστές Κατηγορία:Έλληνες συνθέτες Κατηγορία:Λαϊκοί τραγουδιστές Κατηγορία:Ρεμπέτες
Μηλέα Αγνάντων Άρτας
Για οικισμούς με το ίδιο όνομα, δείτε: Μηλέα.
Το 2011 είχε πληθυσμό 48 κατοίκων.
Το χωριό βρίσκεται σε υψόμετρο 640 μέτρων και το 1991 είχε πληθυσμό 129 κατοίκων. Το χωριό βρίσκεται δυτικά των πλαγιών των Αθαμανικών Ορέων.
Σύμφωνα με το Σχέδιο Καποδίστρια, η Μηλιά μέχρι το τέλος του 2010, οικισμός του Δήμου Αγνάντων. Με βάση τη νέα διοικητική διαίρεση που προβλέπει το Σχέδιο Καλλικράτης, ο οικισμός εντάχθηκε στο Δήμο Κεντρικών Τζουμέρκων.
Παραπομπές
Κατηγορία:Χωριά του νομού Άρτας Κατηγορία:Δήμος Κεντρικών Τζουμέρκων
Μάικ Κρίγκερ
Ο Μάικ Κριγκερ (γεν. 4 Μαρτίου, 1986) είναι ένας Βραζιλιάνος-Αμερικανός επιχειρηματίας και μηχανικός υπολογιστών που ίδρυσε το Instagram σε συνεργασία με τον Kevin Systrom, και υπηρέτησε ως CTO (Chief Technology Officer). Tο Instagram επεκτάθηκε από μερικά εκατομμύρια χρήστες σε 1 δισεκατομμύριο ενεργούς χρήστες όσο ο Κρίγκερ υπηρέτησε ως CTO.
Στις 24 Σεπτεμβρίου του 2018 ανακοινώθηκε ότι ο Κρίγκερ και ο Σύστρομ παραιτήθηκαν από το Instagram.
Ζωή και σταδιοδρομία
Στις 18 Απριλίου του 2020, ο Κρίγκερ συνεργάστηκε ξανά με το Σύστρομ για να λανσάρουν το Rt.live. Το Rt. live είναι ένας ενημερωμένος ανιχνευτής του πόσο γρήγορα εξαπλώνεται ο COVID-19 σε κάθε πολιτεία των ΗΠΑ.
Προσωπική ζωή
Ο Κρίγκερ είναι παντρεμένος με την Κάιτλιν Τρίγκερ.
Γκρασιόσα
Η Γκρασιόσα (πορτογαλικά: Graciosa) είναι νησί στον Ατλαντικό ωκεανό που ανήκει στην Πορτογαλία και συγκεκριμένα στο νησιωτικό σύμπλεγμα των Αζορών. Έχει έκταση 61,2 τ.χλμ. και 4.393 κατοίκους σύμφωνα με την απογραφή του 2011. Πρωτεύουσα του νησιού είναι η πόλη Σάντα Κρουζ ντα Γκρασιόσα με 1.776 κατοίκους (2011).
Σάντα Μαρία (Αζόρες)
Η Σάντα Μαρία (πορτογαλικά: Santa Maria) είναι νησί στον Ατλαντικό που ανήκει στην Πορτογαλία και συγκεκριμένα στο νησιωτικό σύμπλεγμα των Αζορών. Έχει έκταση 97,18 τ.χλμ. και 5.547 κατοίκους σύμφωνα με την απογραφή του 2011. Πρωτεύουσα του νησιού είναι η πόλη Βίλα ντο Πόρτο με 3.119 κατοίκους (2011).
Εξωτερικοί σύνδεσμοι
Κατηγορία:Αζόρες
Κάμινος (αστερισμός)
Η Κάμινος (Λατινικά: Fornax, συντομογραφία: For) είναι αστερισμός που σημειώθηκε πρώτη φορά το 1763 από τον Lacaille, ένας από τους 88 επίσημους αστερισμούς που θέσπισε η Διεθνής Αστρονομική Ένωση. Είναι νότιος αστερισμός και συνορεύει με 4 άλλους αστερισμούς, που είναι οι εξής: Ηριδανός, Κήτος, Γλύπτης και Φοίνιξ. Είναι αμφιφανής στην Ελλάδα, δηλαδή παρά το γεγονός ότι βρίσκεται ολόκληρη στο νότιο ημισφαίριο της ουράνιας σφαίρας, η Κάμινος είναι ορατή στο σύνολό της από την Ελλάδα τις νύχτες από τον Σεπτέμβριο ως τον Ιανουάριο.
Ο LaCaille, που τον δημιούργησε από αστέρες του νοτίου μαιάνδρου του Ηριδανού, την απεκάλεσε αρχικώς Fornax Chemica ή Fornax Chymiae, δηλαδή το χημικό καμίνι, και οι αστρονόμοι του τέλους του 19ου αιώνα συντόμευσαν την ονομασία σε Fornax. Ο Γιόχαν Μπόντε τροποποίησε το όνομα το 1782 σε Apparatus chemicus προς τιμή του Γάλλου χημικού Αντουάν Λαβουαζιέ. Η γερμανική μετάφραση ήταν Chemische Apparat ή Chymische Ofen και η γαλλική l' Apparat Chimique.
Δεν υπάρχει σε όλο τον αστερισμό κάποιος σχετικώς φωτεινός αστέρας και έτσι κανένας δεν έχει ιδιαίτερο όνομα, ωστόσο ο Γκουλντ απέδιδε στην Κάμινο 110 αστέρες μέχρι έβδομου μεγέθους.
Ηριδανός (αστερισμός)
Ο Ηριδανός (Λατινικά: Eridanus, συντομογραφία: Eri) είναι αστερισμός που σημειώθηκε στην αρχαιότητα από τον Πτολεμαίο και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Είναι αστερισμός του Νότιου Ημισφαιρίου, είναι αμφιφανής στην Ελλάδα..
Η αναγνώριση των περισσότερων αστέρων του είναι εύκολη, λόγω γειτνίασης με τους λαμπρούς και πολύ γνωστούς αστερισμούς του Ταύρου και του Ωρίωνα, ειδικότερα όταν κατά μήνα Σεπτέμβριο διέρχεται από τον μεσημβρινό του τόπου της παρατήρησης, κατά το μεσονύκτιο, καθιστάμενος συνεχώς όλο και πιο εσπερινός αστερισμός, αρχομένου του χειμώνα, οπότε και μεσουρανεί περί την 8η ώρα το βράδυ.
Ο Ηριδανός συγκαταλέγεται στη «Μαθηματική Σύνταξη» (Αλμαγέστη) του Πτολεμαίου. Σε αυτή περιέχονται συνολικά 34 αστέρες του αστερισμού. Στους αρχαίους ο αστερισμός αυτός ήταν γνωστός και με το όνομα «Ποταμός» ή ως «από του Ωρίωνα ποταμός» παριστάμενος ως ποταμός, στον οποίο πνίγηκε ο Φαέθων όταν ο Δίας τον κατακεραύνωσε.
Ο αστέρας ε Ηριδανού είναι ο 5ος κατ' απόσταση από τη Γη αστέρας που είναι ορατός με γυμνό μάτι στον νυκτερινό ουρανό, ενώ ο αστέρας ο αυτού του αστερισμού είναι ο 9ος κατ΄ απόσταση, μεταξύ όλων των αστέρων και απέχει περίπου 1 εκατομμύριο φορές την απόσταση του Ηλίου.
IOS 8
Το iOS 8 είναι η όγδοη έκδοση του λειτουργικού συστήματος iOS της Apple και είναι διάδοχος του iOS 7. Το λειτουργικό σύστημα παρουσιάστηκε στο Παγκόσμιο Συνέδριο Προγραμματιστών της Apple (WWDC14) στις 2 Ιουνίου 2014 και κυκλοφόρησε στις 17 Σεπτεμβρίου 2014. Διαδέχτηκε από το iOS 9 στις 16 Σεπτεμβρίου 2015.
Οι ενημερώσεις εφαρμογών στο λειτουργικό περιλαμβάνουν τη νέα εφαρμογή Υγεία, η οποία μπορεί να συγκεντρώνει δεδομένα από διάφορες εφαρμογές fitness, ενώ δημιουργεί και ένα Ιατρικό ID, το οποίο είναι προσβάσιμο από την Οθόνη Κλειδώματος για περιπτώσεις έκτακτης ανάγκης· υποστήριξη για τη Βιβλιοθήκη Φωτογραφιών iCloud στις Φωτογραφίες, η οποία επιτρέπει τον συγχρονισμό και την αποθήκευση φωτογραφιών στο cloud· και το iCloud Drive το οποίο επιτρέπει στους χρήστες να αποθηκεύσουν αρχεία στο cloud και να έχουν πρόσβαση σε αυτά από όλες τις συσκευές τους. Στο iOS 8.4, η Apple ενημέρωσε την εφαρμογή Μουσική προσθέτοντας τη συνδρομητική υπηρεσία Apple Music και έναν 24ωρο ραδιοφωνικό σταθμό, τον Beats 1.
Η αποδοχή του iOS 8 ήταν θετική. Οι κριτικοί επαίνεσαν τη Συνέχεια και την Επεκτασιμότητα ως χαρακτηριστικά τα οποία επιτρέπουν ευκολότερο έλεγχο και διάδραση μεταξύ εφαρμογών και συσκευών. Επίσης, άρεσαν οι προτάσεις λέξεων του πληκτρολογίου QuickType, ενώ υπογράμμισαν πως οι προτάσεις Spotlight έκαναν το iPhone "σχεδόν μια κινητή πύλη αναζήτησης για τα πάντα". Ωστόσο, οι κριτικοί επεσήμαναν πως η δυναμική του iOS 8 θα πραγματοποιούνταν μόνο αν οι προγραμματιστές περιλάμβαναν στις εφαρμογές τους υποστήριξη για τα νέα χαρακτηριστικά, όπως τα widgets στο Κέντρο Γνωστοποιήσεων.
Σχεδόν μια βδομάδα μετά την κυκλοφορία του, το iOS 8 είχε εγκατασταθεί το 46% των συσκευών. Τον Οκτώβριο του 2014, αναφέρθηκε πως το ποσοστό υιοθέτησης είχε σταματήσει να αυξάνεται, έχοντας μεταβληθεί μόνο κατά 1% προς τα πάνω. Η κατάσταση αυτή θεωρήθηκε αποτέλεσμα του ότι το λειτουργικό απαιτούσε πολύ ελεύθερο χώρο στις συσκευές για να εγκατασταθεί κάτι που ήταν δύσκολο για συσκευές με μέγιστη χωρητικότητα 8 ή 16 GB. Τον Δεκέμβριο του ίδιου έτους, το ποσοστό είχε φτάσει το 63%, δηλαδή αυξήθηκε κατά 16% από τον Οκτώβριο.
Παρουσίαση και αρχική κυκλοφορία
Το iOS 8 παρουσιάστηκε στο Παγκόσμιο Συνέδριο Προγραμματιστών της Apple (WWDC14) στις 2 Ιουνίου 2014. Η πρώτη έκδοση beta έγινε διαθέσιμη στους προγραμματιστές αμέσως μετά την παρουσίαση.
Το iOS 8 κυκλοφόρησε επίσημα, στις 17 Σεπτεμβρίου 2014.
8.0.1 (12A402)
Το iOS 8.0.1 κυκλοφόρησε στις 24 Σεπτεμβρίου 2014, ως η πρώτη ενημέρωση του iOS 8. Η ενημέρωση κυκλοφόρησε για να διορθώσει αρκετά προβλήματα, ωστόσο αποσύρθηκε καθώς απενεργοποιούσε το Touch ID και τη σύνδεση κινητού δικτύου σε ορισμένα μοντέλα. Η Apple συνιστούσε στους χρήστες να εγκαταστήσουν ξανά την αρχική έκδοση του iOS 8, μέχρι να κυκλοφορήσει το iOS 8.0.2.
8.0.2 (12A405)
Το iOS 8.0.2 κυκλοφόρησε στις 25 Σεπτεμβρίου 2014, μία μέρα μετά από την κυκλοφορία του 8.0.1. Περιλάμβανε διορθώσεις για τα προβλήματα της προηγούμενης ενημέρωσης.
8.1 (12B410 | 12B411)
Το iOS 8.1 κυκλοφόρησε στις 20 Οκτωβρίου 2014. Η ενημέρωση περιλάμβανε το Apple Pay για τα iPhone 6 και 6 Plus στις Ηνωμένες Πολιτείες, πρόσθεσε τη Βιβλιοθήκη Φωτογραφιών iCloud (σε πειραματικό στάδιο), επανέφερε το άλμπουμ Όλες οι φωτογραφίες στις Φωτογραφίες, ενώ πρόσθεσε λειτουργίες συμβατές με τη Συνέχεια, οι οποίες επιτρέπουν στους χρήστες να διαβάσουν και να στείλουν ένα SMS ή MMS από το iPad ή τον Mac τους. Επιπλέον, πρόσθεσε τη λειτουργία Άμεσο Hotspot η οποία ενεργοποιεί το Προσωπικό Hotspot σε ένα κοντινό iPhone από τον Mac του χρήστη.
8.1.1 (12B435 | 12B436)
Το iOS 8.1.1 κυκλοφόρησε στις 17 Νοεμβρίου 2014, με διορθώσεις προβλημάτων και βελτιώσεις απόδοσης για το iPhone 4S και το iPad 2.
8.1.2 (12B440)
Το iOS 8.1.2 κυκλοφόρησε στις 9 Δεκεμβρίου 2014. Διόρθωσε ένα πρόβλημα που προκαλούσε την αφαίρεση κουδουνισμάτων που είχαν αγοραστεί από το iTunes Store.
8.1.3 (12B466)
Το iOS 8.1.3 κυκλοφόρησε στις 27 Ιανουαρίου 2015. Η ενημέρωση περιλάμβανε διορθώσεις προβλημάτων, ενώ μείωσε την ελάχιστη χωρητικότητα που απαιτούνταν για τη λήψη ενημερώσεων.
8.2 (12D508)
Το iOS 8.2 κυκλοφόρησε στις 9 Μαρτίου 2015. Η ενημέρωση περιλάμβανε υποστήριξη για το Apple Watch, με τη νέα εφαρμογή Apple Watch η οποία περιλαμβάνει ένα ειδικό App Store καθώς και ρυθμίσεις· την ανανεωμένη εφαρμογή Υγεία με επιλογές για μονάδες μέτρησης· καθώς και πολλές διορθώσεις προβλημάτων και βελτιώσεις σταθερότητας.
8.3 (12F69 | 12F70)
Πριν την κυκλοφορία του iOS 8.3, η Apple ανακοίνωσε ένα νέο πρόγραμμα beta testing για το κοινό, το οποίο θα επιτρέπει σε καταναλωτές να εγκαταστήσουν μελλοντικές εκδόσεις του λειτουργικού συστήματος πριν την επίσημη κυκλοφορία τους.
Το iOS 8.3 κυκλοφόρησε στις 8 Απριλίου 2015. Η ενημέρωση περιλαμβάνει βελτιώσεις στα emoji, όπως ένα ανανεωμένο πληκτρολόγιο το οποίο οργανώνει τα emoji ανά κατηγορίες, νέα διαφοροποιημένα emoji και τη δυνατότητα αλλαγής του χρώματος δέρματος που έχουν· νέες γλώσσες για το Siri· υποστήριξη για το ασύρματο CarPlay καθώς και διορθώσεις προβλημάτων και βελτιώσεις.
8.4 (12H143)
Το iOS 8.4 κυκλοφόρησε στις 30 Ιουνίου 2015. Η ενημέρωση περιλαμβάνει το Apple Music, ενώ ανανέωσε την εμφάνιση της εφαρμογής Μουσική. Επίσης μετακίνησε τα ηχοβιβλία από την εφαρμογή Μουσική στην iBooks.
8.4.1 (12H321)
Το iOS 8.4.1 κυκλοφόρησε στις 13 Αυγούστου 2015, με διάφορες διορθώσεις για το Apple Music.
Συνέχεια
Το iOS 8 εισήγαγε τη Συνέχεια, ένα σύστημα πολλαπλών πλατφορμών (Mac, iPhone και iPa d) το οποίο επιτρέπει την επικοινωνία μεταξύ των συσκευών σε διάφορες κατηγορίες λειτουργιών. Η Συνέχεια καθιστά δυνατή την πραγματοποίηση κλήσεων από συσκευές iPad ή Mac, οι οποίες περνάνε σε αυτές τις συσκευές μέσω ενός iPhone. Οι συσκευές-δέκτες λειτουργούν στη συνέχεια σαν ακουστικά και μικρόφωνο. Η Συνέχεια φέρνει επίσης υποστήριξη για SMS σε iPad και Mac ως επέκταση της λειτουργίας iMessage από προηγούμενες εκδόσεις.
Η Συνέχεια περιλαμβάνει τη λειτουργία Handoff, η οποία επιτρέπει στους χρήστες να ξεκινήσουν μια διαδικασία από μία συσκευή και να την ολοκληρώσουν σε μια άλλη. Ένα παράδειγμα είναι ότι ο χρήστης μπορεί να αρχίσει να συντάσσει ένα email στο iPhone, να το συνεχίσει στο iPad και να το στείλει από τον Mac. Για να υποστηρίζουν τη Συνέχεια και το Handoff, οι Mac θα πρέπει να τρέχουν το OS X Yosemite, το οποίο κυκλοφόρησε τον Οκτώβριο του 2014, καθώς και υποστήριξη για το Bluetooth low energy.
Spotlight
Το iOS 8 εισήγαγε τις Προτάσεις Spotlight, μια νέα λειτουργία αναζήτησης η οποία ενσωματώνει πιο αναλυτικά αποτελέσματα από πολλές ιστοσελίδες και υπηρεσίες, μεταξύ αυτών, αποσπάσματα από άρθρα στη Βικιπαίδεια, τοπικές ειδήσεις, περιεχόμενο από το iTunes, ώρες προβολής ταινιών, κοντινά μέρη, πληροφορίες από διάφορες ιστοσελίδες καθώς και γρήγορη πρόσβαση σε εγκατεστημένες εφαρμογές. Οι Προτάσεις Spotlight είναι διαθέσιμες στην οθόνη αφετηρίας του iOS καθώς και στο πλαίσιο αναζήτησης του Safari.
Γνωστοποιήσεις
Το Κέντρο Γνωστοποιήσεων επανασχεδιάστηκε ώστε να υποστηρίζει widget. Τρίτοι προγραμματιστές μπορούν να προσθέσουν υποστήριξη για widgets στις εφαρμογές τους, ώστε να επιτρέπουν στους χρήστες να βλέπουν πληροφορίες στο Κέντρο Γνωστοποιήσεων χωρίς να χρειάζεται να ανοίξουν την αντίστοιχη εφαρμογή. Οι χρήστες μπορούν να προσθέσουν, να αφαιρέσουν ή να αλλάξουν τη σειρά των widgets όποτε θέλουν. Παραδείγματα widgets περιλαμβάνουν αυτό της εφαρμογής Καιρός, το οποίο δείχνει τον τρέχοντα καιρό και αυτό της εφαρμογής Ημερολόγιο που δείχνει προσεχή γεγονότα.
Οι γνωστοποιήσεις τώρα επιτρέπουν στους χρήστες να απαντήσουν σε ένα μήνυμα από την ίδια τη γνωστοποίηση ή να κάνουν κάποια άλλη ενέργεια από το Κέντρο Γνωστοποιήσεων.
Πληκτρολόγιο
Το iOS 8 περιλαμβάνει μία νέα προβλεπτική λειτουργία με την ονομασία QuickType, η οποία εμφανίζει προβλέψεις λέξεων πάνω από το πληκτρολόγιο καθώς ο χρήστης πληκτρολογεί.
Οικογενειακή κοινή χρήση
Το iOS 8 εισήγαγε την Οικογενειακή Κοινή Χρήση, η οποία επιτρέπει σε μέχρι και 6 άτομα να δημιουργήσουν ξεχωριστούς λογαριασμούς Apple ID οι οποίοι είναι συνδεδεμένοι μεταξύ τους, με έναν από τους γονείς να είναι διαχειριστής και να ελέγχει την όλη λειτουργία. Αγορές που έχουν γίνει στον έναν λογαριασμό μπορούν να μοιραστούν και με τα υπόλοιπα μέλη, αλλά αγορές που γίνονται από παιδιά κάτω των 13 απαιτούν την έγκριση του γονέα-διαχειριστή πρώτα. Αγορές που έχουν γίνει από τους γονείς δεν θα εμφανίζονται καθόλου στα παιδιά.
Πολυδιεργασία
Η οθόνη πολυδιεργασίας εμφανίζει μια λίστα με πρόσφατες και "αγαπημένες" επαφές. Η λειτουργία μπορεί να απενεργοποιηθεί στις Ρυθμίσεις.
Άλλα
Το iOS 8 περιλαμβάνει μια επιπλέον επιλογή για περιαγωγή δεδομένων στις Ρυθμίσεις για χρήστες στην Ευρώπη, επιτρέποντας επιπλέον έλεγχο της χρήσης δεδομένων στο εξωτερικό.
Η προσωπική βοηθός Siri περιλαμβάνει ενσωματωμένη υποστήριξη για το Shazam. Αν ο χρήστης ρωτήσει "What song is this?", η Siri θα αναγνωρίσει το τραγούδι ή τη μουσική που παίζει.
Η λειτουργία "Κλήση μέσω Wi-Fi" έχει προστεθεί ώστε να επιτρέπει τηλεφωνικές κλήσεις μέσω Wi-Fi. Για να λειτουργήσει, οι εταιρίες κινητής τηλεφωνίας θα πρέπει να ενεργοποιήσουν τη λειτουργία Voice-over-Wi-Fi στις υπηρεσίες τους.
Βιβλιοθήκη Φωτογραφιών iCloud
Το iOS 8 έφερε υποστήριξη για τη Βιβλιοθήκη Φωτογραφιών iCloud στην εφαρμογή Φωτογραφίες, επιτρέποντας τον συγχρονισμό φωτογραφιών μεταξύ διαφορετικών συσκευών Apple. Φωτογραφίες και βίντεο αποθηκεύονται στο iCloud σε πλήρη ανάλυση και στο αρχικό φορμάτ. Αυτό έχει ως αποτέλεσμα στις συσκευές να μένουν εικόνες και βίντεο χαμηλότερης ανάλυσης, εξοικονομώντας χώρο αποθήκευσης.
Υποστηριζόμενες συσκευές
Με το iOS 8, η Apple σταμάτησε να υποστηρίζει το iPhone 4.
Εξωτερικοί σύνδεσμοι
Κατηγορία:IOS (Apple)
Sucker Punch
Το Sucker Punch είναι περιπετειώδης ταινία φαντασίας, παραγωγής 2011, σε σκηνοθεσία του Ζακ Σνάιντερ και σε σενάριο του ίδιου μαζί με τον Στιβ Σιμπίγια. Πρωταγωνιστούν οι Έμιλυ Μπράουνινγκ, Άμπυ Κόρνις, Τζένα Μαλόουν, Βανέσα Χάτζενς, Τζέϊμι Τσανγκ και Κάρλα Γκουτζίνο. Η ταινία αφηγείται τις φαντασιώσεις μιας νεαρής κοπέλας, η οποία κλείνεται σε ψυχιατρική κλινική, καθώς σχεδιάζει την απόδρασή της πριν της κάνουν λοβοτομή.
Η ταινία κυκλοφόρησε στους κινηματογράφους στις 25 Μαρτίου 2011 και έλαβε κυρίως αρνητικές κριτικές ενώ δεν κινήθηκε ικανοποιητικά στο box office, αποφέροντας 89,7 εκατομμύρια δολάρια παγκοσμίως.